周殷廷(YT)於2015年經環球唱片出道成為歌手,惟發展不順一度消失樂壇三年,及至一曲《遲了悔改》成網上熱話,帶給YT事業轉捩點。今年5月中YT在九展舉行首次個唱,他接受商台《星光背後》訪問。節目中,YT憶述來港10年浮沉辛酸外,更剖白為追夢飽歷失戀,跌入人生谷底的經歷。
周殷廷15歲時立志要成為歌手,他不理旁人反對和嘲笑,24歲於新加坡服兵役後,便來港追夢,他說:「係新加坡嘅最後一晚,我叫齊我最好朋友、當時女朋友所有人坐埋,同佢哋講我今次返香港,如果唔成功,我一世都唔會返嚟!」
YT回港後向全港各大公司叩門近1年尋求機會:「當時我拎住我做嗰啲Demo、影嘅相、拍嘅片,逐間公司去叩門,同佢哋講:『我叫周殷廷,我想做歌手,希望可以畀個機會我。』我每一日都喺度等,等到佢哋肯出嚟見我為止。」
YT坦言當時沒人脈,但他堅持親身叩門,亦聽過被嘲傻仔,他說:「通常都話負責人唔喺度耍走我,但點解我唔就咁放底個Demo?因為佢哋有權唔聽,我想佢哋直接拒絕我,就算被話傻仔都唔介意。」
周殷廷因試音認識音樂人陳考威,當時陳考威正為吳雨霏(Kary)做歌,他硬著頭皮向Kary自薦,被問到多次自薦心態,YT說:「係非常厚面皮,但唔代表我鍾意,我覺得咁樣好尷尬、好肉酸、好核突,但我唔咁做,就要等命運嘅安排,所以我一定要去爭取。」最後,YT獲Kary賞識執導其MV《今夜煙花燦爛》,之後更獲Kary推薦給環球唱片簽約成為歌手。
YT在2015年終有機會被包裝成偶像歌手以跳唱歌出道,但他直認失敗收場,他說:「我認我係失敗歌手,我太天真,以為見山是山,但我出道之後先發現,見山不是山,原來做歌手唔係咁簡單,係可以失敗!」
被問到曾經消失幕前3年原因?他說:「唔係被冷處理,而係當時個方案唔work,就畀時間大家諗下,我同公司講,我做自己想做嘅嘢,例如拍嘢、做幕後。」
感到挫敗時,YT更計劃回新加坡與交往16年初戀女友求婚,怎料女友竟提出分手,「雙失」之痛令他陷人生谷底,他說:「2018年歌又無得出,開始要認命,要接受我係一個唔成功歌手。之後返去新加坡,打算求婚,但對方提出分手,個刻係晴天霹靂,嗰時瞓醒喊、行路又喊,每日就喺條街遊蕩,諗緊人生係為乜?事業一事無成,連最緊要嘅一段感情都無埋。」
當時YT決心放棄香港一切生意及幕後工作,留在新加坡挽回關係,奈何最終不成功,已打算在新加坡做回平凡人,他說:「當時喺朋友餅店學整餅,每日教他小朋友做功課,湊返學放學。點知有日唱片公司打嚟,話我錄底咗一首歌,有人聽到喇,就係《太平紋身店》主題曲《遲了悔改》,再問我想唔想返香港呀?當時我係拒絕。」
最後,YT醒覺不能辜負父母多年無論精神上或是經濟上支持他追夢,他才決定回港,他說:「有日我接朋友個仔放學,一打開門佢叫我Uncle就攬住我,我就開始喊,令我想起爸爸接我放學的感覺,我欠父母太多,就醒覺決心返香港,跟唱片司講做埋最後一首歌,所以就做咗之後的《意外現場》。」
由2021年的《遲了悔改》到2022年的《意外現場》,再加上今年的《三生有幸》三部曲,周殷廷感恩其音樂終被聽見,兩場5月中的處男九展騷亦迅速爆滿。